Walter Theodore "Sonny" Rollins (gebore op 7 September 1930) is 'n Amerikaanse tenoor-saxofoonspeler wat jazzmusiek speel en wye erkenning geniet as een van die mees invloedryke jazzmusikante. Hy het reeds meer as sestig albums opgeneem as "bandleader". 'n Groot aantal van sy komposisies, insluitende "St. Thomas", "Oleo", "Doxy", "Pent-Up House" en "Airegin", het standaardwerke in die jazzrepertorium geword. Rollins is al "die grootste lewende improviseerder" en die "Saxofoon Kolos" genoem. Rollins is gebore in New York Stad. Sy ouers is afkomstig van die Amerikaanse Maagde-eilande. Hy is die jongste van drie kinders en het grootgeword in Harlem en Sugar Hill. Hy ontvang sy eerste alt-saxofoon op die ouderdom van sewe of agt. He woon die Edward W. Stitt Junior High School by, en matrikuleer aan die Benjamin Franklin High School in Oos-Harlem. Rollins bespeel aanvanklik die klavier, maar slaan later oor na die alt-saxofoon. In 1946 slaan hy uiteindelik oor na die tenoor-saxofoon.